Vrou, ongebore baba oorleef bromponie-ongelukFoto: Facebook Louise Riekert en haar babatjie sterk in die hospitaal aan nadat sy vroeër die week by ŉ verkeerslig in Middelburg, Mpumalanga, deur ŉ voertuig van haar bromponie afgestamp is. Riekert was sewe maande swanger toe die ongeluk gebeur het. Paramedici het aanvanklik gedink sy het al twee haar arms, bene en van haar ribbes gebreek. Hulle het ook vermoed dat daar bloeding op haar brein was en dat die babatjie se lewe in gedrang is. Riekert is na ŉ hospitaal in Pretoria oorgeplaas waar bepaal is dat slegs haar regterbeen op drie plekke gebreek is, maar dat die babatjie se lewe wel in gedrang is. “Met die impak van die ongeluk het die plasenta geskeur en die babatjie was vir ŉ ruk lank sonder genoegsame suurstof,” het Riekert se vriendin aan Angel Children Updates gesê. Die babatjie, Vanesmari, is met ŉ noodkeisersnee in die lewe gebring. “Die dokters is nie seker of die gebrek aan suurstof die babatjie se brein beskadig het nie, dit sal eersdaags bepaal kan word. Sy ondergaan tans behandeling. Die verpleegpersoneel het Vrydagaand gesê die babatjie reageer goed en hulle is positief, maar sy is nog nie buite gevaar nie. Ons sal almal se gebede waardeer dat Vanesmari volkome herstel,” het sy gesê. Louise is na die keiser geopereer en herstel in die hospitaal se waakeenheid. Die gesin en vriende het almal bedank vir hul gebede en ondersteuning.